AARHUS/ØSTJYLLAND: Siden Aarhus Letbane åbnede for trafikken på Grenåbanen, har togene været ramt af mange forsinkelser og aflysninger. Her næsten et år efter åbningen, er der nu kommet så meget styr på driften, at banen for første gang i tiden som letbane, lever op til målene for pålidelighed og rettidighed.

Det viser netop offentliggjorte tal fra Aarhus Letbane.

Målet for togene på Aarhus Letbane er, at 95 procent af togene på alle tre delstrækninger skal gennemføres og at lige så mange kører til tiden. Det lykkedes for første gang for letbanen i marts måned.

97,3 procent af togene på Grenåbanen blev gennemført og af dem kørte 95,8 procent til tiden. Både på den indre strækning gennem byen og på Odderbanen er letbanen igen et godt stykke over målet.

"Det er en ganske tilfredsstillende udvikling, selv når den aktuelle samfundskrise tages i betragtning, som først og fremmest har haft færre passagerer og en i perioder reduceret køreplan som konsekvens for letbanen," skriver Aarhus Letbane.